**Eksamensnoter –den ’moderne’ novelle**

**Den moderne novelle**

Den moderne novelle opstår i slutningen af 1800-tallet og fortsætter sin udvikling frem til i dag. Den bryder flere af traditionerne fra den klassiske novelle og eksperimenterer løbende med genrens typiske træk og kendetegn.

Den moderne novelle er overordnet langt mindre fast i sin opbygning og mere overfladisk i sin fortælleteknik. Af den grund kræver den typisk en del analyse- og fortolkningsarbejde af læseren.

**En mindre begivenhed**

Den moderne novelle handler som regel ikke om én uhørt begivenhed. I stedet handler den typisk om en eller flere situationer, som på overfladen ikke virker interessante eller usædvanlige. Under overfladen ligger der dog som regel en konflikt og gemmer sig.

Konflikten kommer typisk indefra i den moderne novelle. Det vil sige, at den ofte allerede eksisterer i miljøet eller hos personerne, når novellen begynder. Det kan f.eks. være et kommunikationsproblem mellem de to personer i et ægtepar eller et alkoholmisbrug, som kommer til udtryk i novellen.

**Åben komposition**

Den moderne novelle har typisk en åben komposition. Det betyder, at den i begyndelsen kaster os direkte ind i handlingen: In medias res (uden at præsentere miljø og personer, mens slutningen åbner for flere mulige fortolkninger frem for at give én klart defineret løsning på konflikten.

**Realistiske personer og miljøer**

Ofte er moderne noveller bygget op omkring realistiske og detaljerede beskrivelser af både personer og miljø. Det vil sige, at personerne handler på en troværdig og virkelighedsnær måde, mens miljøerne er steder, vi kan genkende fra hverdagen.

**Overfladisk og nøgtern fortælleteknik**

Fortælleteknikken i moderne noveller virker typisk overfladisk og nøgtern. Der er fokus på konkrete, ydre handlinger samt beskrivelser af personer- og miljøers udseende. Fortælleren holder sig på den måde til overfladen. Denne fortælleteknik kaldes også registrerende fortællestil

Der gemmer sig som regel meget under overfladen i moderne noveller. Derfor kræver de, at vi læser mellem linjerne. Det vil sige, at vi analyserer og fortolker de ydre handlinger og beskrivelser for at tillægge dem en større mening (Relevans-optimering).

Den moderne novelles fortælleteknik kaldes nogle gange for isbjergs-teknik. Navnet henviser til, at isbjerge ofte ligger i vandet på en måde, der gør, at vi kun kan se toppen, mens resten befinder sig under havoverfladen. På samme måde viser moderne noveller os ikke ret meget i selve teksten. Vi ser kun “toppen” af fortællingen, mens de egentlige konflikter, temaer og budskaber gemmer sig bag de konkrete og overfladiske beskrivelser.